FI Euroopan unionin virallinen lehti C 148/20

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2009/C 148/11

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”MELA DI VALTELLINA”

EY-N:o: IT-PGI-0005-0574-28.11.2006

SMM ( X ) SAN ( )

1. Nimi:

”Mela di Valtellina”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji (liitteen II mukaisesti):

Luokka 1.6 – Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Mela di Valtellina -omenat tuotetaan seuraavien lajikkeiden hedelmistä: RED DELICIOUS, GOLDEN DELICIOUS ja GALA. Kulutukseen saatettaessa niillä on seuraavat ominaisuudet: RED DELICIOUS: Paksu, vain vähän vahaa sisältävä, kiiltävä voimakkaan punainen kuori, peitevärin osuus yli 80 % pinnasta, sileä, vailla ruskealaikkuisuutta ja rasvamaisuutta, kestää hyvin käsittelyä. Pitkänomaisen kartion muotoinen, viisikylkinen, viisikulmainen poikkileikkaus, halkaisija vähintään 65 millimetriä. Vähimmäissokeripitoisuus yli 10 ° Brixin asteikolla mitattuna. Malto on valkoista, voimakkaasti tai melko voimakkaasti omenantuoksuista, ja siinä tuntuu hyvin selvästi hunajan, jasmiinin ja aprikoosin aromi, erittäin rapeaa ja mehukasta. Maku on ensisijaisesti makea, mutta siinä tuntuu myös happamuutta ja keskivahva aromi vailla kitkeryyttä. Mallon kovuus on vähintään 5 kg/cm2. GOLDEN DELICIOUS: Vain vähän vahaa sisältävä kuori, kypsänä voimakkaan keltainen, runsaasti auringonpaistetta saanut puoli joskus vaaleanpunertava, toisinaan esiintyy ruskealaikkuisuutta, arka käsittelyille. Pyöreä tai pitkänomaisen kartion muotoinen, poikkileikkauksessa esiintyy hieman uurteisuutta, halkaisija vähintään 65 millimetriä. Vähimmäissokeripitoisuus yli 11.5 ° Brixin asteikolla mitattuna. Malto on kermanvalkeaa ja voimakkaasti omenantuoksuista. Keskimääräinen kovuus, rapeus ja mehukkuus, jauhoisuutta ei ole lainkaan. Hedelmä on makea, mutta maussa tuntuu myös happamuutta, mikä antaa hedelmälle raikkaan maun. Aromi keskimääräisestä voimakkaan omenaiseen, vailla kitkeryyttä. Mallon kovuus on vähintään 5 kg/cm2. GALA: Kiiltävän punainen kuori, peitevärin osuus pinnasta vähintään 30 % (tavanomainen Gala) ja 65 % (jalostetut kloonit). Lyhyen kartion muotoinen, viisi kylkeä erottuvat suhteellisen selvästi. Halkaisija vähintään 65 millimetriä. Vähimmäissokeripitoisuus yli 11 ° Brixin asteikolla mitattuna. Malto on kermanvalkeaa ja keskimääräisen voimakkaasti tuoksuvaa. Keskimääräisen kova ja hyvin mehukas, jauhoisuutta ei esiinny lainkaan. Maku on makea, tuskin lainkaan hapan, ja miellyttävä aromi on keskivahva, vailla kitkeryyttä. Mallon kovuus on vähintään 5 kg/cm2. Kulutukseen saatettavat omenat kuuluvat laatuluokkiin Extra ja I.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Tuotantoon liittyvien toimenpiteiden on tapahduttava yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

Mela di Valtellina saatetaan kulutukseen kennopakkauksissa, pahvilaatikoissa, monikerroksisissa pahvilaatikoissa (traypak), puulaatikoissa, uudelleen käytettävissä muovilaatikoissa tai sinetöidyissä, useampia hedelmiä sisältävissä pakkauksissa (alustat, laatikot ja pussit).

3.7 Merkintöjä koskevat erityiset säännöt:

Teksti ”Mela di Valtellina Indicazione Geografica Protetta” tai kirjainlyhenne IGP (SMM) on merkittävä sinetöityihin pakkauksiin tai yksittäisiin hedelmiin selvästi ja täysin luettavasti käyttäen muita merkintöjä suurempaa kirjasinkokoa. Pakkauksissa olevista yksittäisistä hedelmistä vähintään 70 % on varustettava etiketillä. Jos yksittäiset hedelmät ovat ilman etikettiä, on käytettävä suljettuja sinetöityjä pakkauksia. Tunnuksessa on teksti ”Mela di Valtellina Indicazione Geografica Protetta”. Värit ovat punainen (pantone red 032), vihreä (pantone 355) ja musta (100 %) ja kirjasintyyppi Futura Bold.

4. Maantieteellisen alueen tarkka rajaus:

Mela di Valtellinan tuotantoalue käsittää seuraavien kuntien alueet Sondrion maakunnassa: Albosaggia, Andalo Valtellino, Ardenno, Berbenno di Valtellina, Bianzone, Buglio in Monte, Caiolo, Castello dell′Acqua, Castione Andevenno, Cedrasco, Cercino, Chiavenna, Chiuro, Cino, Civo, Colorina, Cosio Valtellino, Dazio, Delebio, Dubino, Faedo Valtellino, Forcola, Fusine, Gordona, Grosio, Grosotto, Lovero, Mantello, Mazzo di Valtellina, Menarola, Mese, Mello, Montagna in Valtellina, Morbegno, Novate Mezzola, Piateda, Piantedo, Piuro, Poggiridenti, Ponte in Valtellina, Postalesio, Prata Camportaccio, Rogolo, Samolaco, San Giacomo Filippo, Sernio, Sondalo, Sondrio, Spriana, Talamona, Teglio, Tirano, Torre di Santa Maria, Tovo di Sant′Agata, Traona, Tresivio, Verceia, Vervio, Villa di Chiavenna ja Villa di Tirano.

5. Yhteys maantieteelliseen alueeseen:

5.1 Maantieteellisen alueen erityisyys:

Mela di Valtellinan tuotantoalueen erityispiirre on Valtellinan laakson erityisen suotuisa sijainti itä-länsisuunnassa. Pohjoisessa sitä suojaavat Reetian Alpit ja etelässä Orobian esialpit. Ilmasto on siksi erittäin leuto, ja sen ilmavirtaukset ovat seurausta lämpimästä ja kuivasta Föhntuulesta, joka nostaa lämpötiloja ja laskee ilman kosteutta. Laakso sijaitsee 200–900 metrin korkeudessa merenpinnasta, minkä vuoksi hedelmätarhat saavat hyvin auringonvaloa ja ilmaa. Tarhat sijaitsevat erityisesti tulvavesien mukanaan tuomasta aineksesta muodostuvilla paikoilla, joille on ominaista karkea, vettä läpäisevä rakenne, jossa vesi ei jää seisomaan paikalleen. Maa on hapanta tai jossain määrin hapanta.

5.2 Tuotteen erityisyys:

Aistinvarainen arviointi on osoittanut, että kaikilla nimityksen ”Mela di Valtellina” piiriin kuuluvilla kolmella lajikkeella on yhteisiä ominaisuuksia, joita ovat kiinteä malto sekä tiiviys, rapeus ja aromaattisuus. Tarkemmin eriteltynä

— Gala-lajikkeen malto on keskimääräisen kiinteä, erittäin mehukas ja vailla jauhoisuutta. Maku on makea, vain kevyesti hapan ja vailla kitkeryyttä ja aromi keskivahva;

— Golden Delicious -lajikkeelle on ominaista keskimääräinen kovuus, rapeus ja mehukkuus sekä jauhoisuuden puuttuminen. Maku on makea ja aromi voimakas;

— Red Delicious -lajikkeen tuoksu on voimakas, ja siinä on havaittavissa hunajan, jasmiinin ja aprikoosin vivahteita. Malto on kovaa, rapeaa ja mehukasta ja aromi keskivahva.

Toinen erityispiirre on hedelmien hyvin voimakas väri ja houkutteleva pitkänomainen muoto. Nämä ominaisuudet johtuvat 4 kohdassa kuvatun Valtellinan alueen maaston aurinkoisesta sijainnista.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Mela di Valtellinan maine syntyi toisen maailmansodan jälkeen, ja se on kasvanut kaiken aikaa hedelmänviljelijöiden osuuskuntien myötävaikutuksella. Omenanviljelyyn erikoistuneiden yliopistollisten laitosten ja osuuskuntien välisen yhteistyön tuloksena omenanviljely on vakiinnuttanut asemansa Valtellinassa. Jo vuonna 1968 Ponte in Valtellinassa järjestettiin Società Orticola Italianan tuella toinen vuoristoalueiden hedelmänviljelyä käsittelevä kansallinen kongressi, jota seurasi vuonna 1983 lajikevalintaa ja vuoristoalueiden hedelmänviljelyn uudistamista käsittelevä kongressi.

Omenanviljelyssä noudatetaan eräitä perinteisiä vakiintuneita menetelmiä, joita sovelletaan nykyisin myös teollisessa omenanviljelyssä, josta on menetelmien kehittymisen seurauksena vuosien mittaan tullut yksi laakson talouselämän peruspilareista. Sen tiimoilta on syntynyt myös muita toimintoja, jotka liittyvät muun muassa koneistamiseen, kastelujärjestelmiin, teknisen kaluston toimittamiseen, kaupallisiin palveluihin, pakkausalaan ja kuljetuksiin. Valtellinan omenanviljelyn menestys on myös johtanut merkittäviin investointeihin, joista esimerkkinä voidaan mainita 1970-luvulla EMOTR:n lainoilla perustettu Consorzio Sponda Solivan kastelulaitos, joka vastaa 2 000 hehtaarin suuruisen viljelyalan keinokastelusta.

Hedelmien vuosikymmenten aikana kuluttajien keskuudessa jatkuvasti kasvanut arvostus johtuu tuotantoalueesta. Laakso sijaitsee itä-länsisuunnassa ja on Alppien ainoa hedelmänviljelyalue, ja sijaintinsa ansiosta maasto saa runsaasti auringonvaloa, mikä osaltaan antaa hedelmien kuorelle 3.2 kohdassa kuvatut ominaisuudet. Maaston pinnanmuodostuksesta johtuvan valoisuuden lisäksi päivä- ja yölämpötilojen välinen suuri ero, irtonainen maaperä, johon vesi ei keräänny, sekä tasapainoinen sademäärä, jonka ansiosta hedelmien kuori on välillä kostea ja välillä kuiva, mahdollistavat omenien ihanteellisen kypsymisen siten, että malto säilyy kiinteänä ja rapeana ja hedelmien muoto kehittyy pitkänomaiseksi ja hieman särmikkääksi.

Suojatun maantieteellisen merkinnän piiriin kuuluvat kolme lajiketta edustavat Valtellinan omenantuotannon huippua. Kuluttajien ja viljelijöiden mielenkiinto kohdistuukin yhä enemmän juuri näihin lajikkeisiin (Golden Delicious, Red Delicious ja Gala), jotka muita lajikkeita paremmin hyötyvät alueen erityispiirteistä, joihin kuuluvat myös inhimilliset tekijät.

Alueen erityisyys ja ihmisen kyky säilyttää vuodesta toiseen perinteiset viljelymenetelmät, joissa otetaan huomioon laaksojen ja vuorten erityispiirteet ja suojellaan niitä, sekä jo 1980-luvulla virinnyt tuottajien innostus kertoa kuluttajille markkinoille saatettujen pakkausten päällysmerkinnöissä omenoiden erityislaadusta ja niiden valtellinalaisesta alkuperästä ovat vaikuttaneet tuotteen laajaan levikkiin Italiassa ja sen ulkopuolella. Osoituksena siitä on, että Mela di Valtellinaa myydään nykyaikaisessa jakeluketjussa ja erikoisliikkeissä arvotuotteena. On todettu, että yhden kilogramman keskimääräinen tuotantohinta nousi vuoden 1968 85 liirasta (Golden) ja 80 liirasta (Red) vuoteen 1974 mennessä 105:een ja 110 liiraan. Muutamassa vuodessa (1979) kilohinnat kolminkertaistuivat 330 liiraan (Golden) ja 420 liiraan (Red); seuraavalla vuosikymmenellä (1987) keskimääräiset kilohinnat olivat 680 ja 830 liiraa. Vuodesta 1996 tähän päivään hintojen nousukehitys on jatkunut positiivisena: vuonna 2006 hinnat olivat 0,31 euroa/kg (Golden) ja 0,37 euroa/kg (Red ja Gala). Kyseisten kolmen lajikkeen hinnat ovat olleet keskimäärin vähintään 10 % vastaavien lajikkeiden kansallisia keskihintoja korkeammat.

Eritelmän julkaisutiedot

Hallitus on aloittanut kansallisen vastaväitemenettelyn julkaisemalla 21. marraskuuta 2005 Italian tasavallan virallisen lehden numerossa 271 ehdotuksen suojatun maantieteellisen nimityksen ”Mela di Valtellina” hyväksymiseksi.

Eritelmän täydellinen teksti on saatavissa Internet-osoitteessa joko seuraavan linkin kautta:

— www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop%20Igp%20e%20Stg tai